ToekomsVenster: Die laaste vyand sal ook vernietig word(Foto: Sebastien Gabriel/Unsplash.) “Dood, waar is jou oorwinning? Dood, waar is jou angel?” – 1 Kor. 15:55 Die dood is ŉ werklikheid, so wreed, koud en onwelkom soos dit ook al kan wees en is. Miskien het ek iewers iets vergeet, verleer of nie verstaan nie maar die dood kan nie mooi gemaak word nie. Dis is koud, wreed en seer. Paulus praat van die dood as die laaste vyand in 1 Korintiërs 15:26. Covid-19 saai verwoesting regoor die wêreld en hier in Suid-Afrika het dit ons ook geraak, selfs my vriend, Louis Wilsenach. Hy was die derde Covid-19 slagoffer in Suid-Afrika. Nadink oor die dood is belangrik. Jou dood in die besonder. Vrae soos is ek gereed en wat van die wat agterbly is beslis belangrik. Die tyd van afsondering is ŉ uitstekende geleentheid om hierdie dinge agtermekaar te kry. Moet dit nie laat verbygaan nie. Maar leef terselfdertyd voluit. Feit van die saak is dat jy vandag nog lewe en vertrou dat jy ŉ goeie leeftyd sal bereik. Ons almal het ŉ rakleeftyd maar jy hoef dit nie nader te wens nie. Geniet die mense, geleenthede en guns wat vandag deel van jou werklikheid is.